รักษาราชการแทนนายกรัฐมนตรี เยี่ยมชมนิทรรศการ APEC 2022 สัญจร “APEC พร้อม ไทยพร้อม” เป็นเจ้าภาพเอเปค
ก่อนการประชุมคณะรัฐมนตรี พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี เยี่ยมชมนิทรรศการ APEC 2022 สัญจร “APEC พร้อม ไทยพร้อม” ภายใต้โครงการประชาสัมพันธ์การเป็นเจ้าภาพเอเปคของไทย ปี 2565 เพื่อประชาสัมพันธ์และสร้างการรับรู้การเป็นเจ้าภาพจัดการประชุมกรอบความร่วมมือทางเศรษฐกิจในภูมิภาคเอเชีย-แปซิฟิก (Asia Pacific Economic Cooperation: APEC) ในปี พ.ศ. 2565 ของไทย และผลงานสำคัญของรัฐบาล การประชุมสุดยอดผู้นำเอเปค ประกอบด้วยสมาชิก 21 เขตเศรษฐกิจ กำหนดจัดขึ้นระหว่างวันที่ 18-19 พฤศจิกายน 2565 ภายใต้หัวข้อหลักคือ OPEN. CONNECT. BALANCE. หรือ “เปิดกว้าง สร้างสัมพันธ์ เชื่อมโยงกัน สู่สมดุล” เพื่อเปิดกว้างสู่ทุกโอกาสด้านการค้าและการลงทุน เชื่อมโยงในทุกมิติเพื่อฟื้นฟูการเดินทางระหว่างกันที่สะดวกและปลอดภัย และส่งเสริมการเจริญเติบโตที่เน้นสร้างสมดุลในทุกด้าน โดยนายอนุชา นาคาศัย รัฐมนตรีประจำสำนักนายกรัฐมนตรี พร้อมด้วยพลโท สรรเสริญ แก้วกำเนิด อธิบดีกรมประชาสัมพันธ์ นำเยี่ยมชมนิทรรศการ APEC 2022 สัญจรโอกาสนี้ รองนายกรัฐมนตรี เยี่ยมชมรถนิทรรศการ APEC 2022 สัญจร “APEC พร้อม ไทยพร้อม” ซึ่งเป็นส่วนหนึ่งของคาราวานรถนิทรรศการ APEC 2022 สัญจร ที่จะถูกปล่อยขบวนรถกระจายออกไปสู่ภูมิภาค ในวันพุธที่ 28 กันยายน 2565 ณ กรมประชาสัมพันธ์ และเปิดตัว ณ สำนักประชาสัมพันธ์เขต ทั้ง 8 เขตพร้อมๆ กัน ในวันศุกร์ที่ 30 กันยายน 2565 เพื่อสร้างการรับรู้แก่กลุ่มเป้าหมาย ครอบคลุม 77 จังหวัดทั่วไทย พร้อมทดลองชิมอาหารแห่งอนาคตที่นำมาจัดแสดงด้วย ซึ่งเป็นกิจกรรมการประกวดเมนูอาหารอนาคต” ภายใต้คอนเซ็ปต์ “Plate to Planet” เพื่อนำเสนอ 21 เมนูอาหารแห่งอนาคต ให้กับ 21 สุดยอดผู้นำเขตเศรษฐกิจ ชิงรางวัลชนะเลิศมูลค่า 1,000,000 บาท เพราะอาหารไทยจัดเป็น Soft Power ที่สามารถสร้างรายได้มหาศาลให้กับประเทศ อีกทั้งไทยเป็นประเทศที่มีการส่งออกอาหารอันดับที่ 12 ของโลก และพึ่งได้รับการยกย่องจาก UN ว่าเป็น “Role Model” ในเรื่องสาธารณสุข การเกษตร ที่ให้ความสำคัญกับความยั่งยืน และเศรษฐกิจหมุนเวียน